ᱥᱳᱵᱷᱟ ᱱᱟᱭᱰᱩ

ᱥᱳᱵᱷᱟ ᱱᱟᱭᱰᱩ ᱫᱚ ᱥᱤᱧᱚᱛ ᱨᱮᱱ ᱧᱩᱛᱩᱢᱟᱱ ᱠᱩᱪᱤᱯᱩᱲᱤ ᱱᱚᱨᱛᱚᱠᱤ ᱵᱷᱤᱛᱨᱤᱨᱮᱢᱤᱫᱴᱮᱱ ᱠᱟᱱᱟᱭ᱾ ᱠᱩᱪᱤᱯᱩᱲᱤ ᱮᱱᱮᱡ ᱨᱮᱱ ᱧᱩᱛᱩᱢᱟᱱ ᱜᱩᱨᱩ ᱵᱷᱮᱢᱯᱚᱛᱤ ᱪᱤᱱᱱᱟ ᱥᱚᱛᱛᱚᱢ ᱨᱮᱱ ᱥᱤᱥᱥᱚᱭ ᱛᱟᱸᱦᱮᱸᱠᱟᱱᱟ᱾ ᱟᱹᱰᱤ ᱦᱩᱰᱤᱧ ᱵᱚᱭᱚᱥ ᱠᱷᱚᱱ ᱜᱮ ᱥᱳᱵᱷᱟ ᱫᱚ ᱠᱩᱪᱤᱯᱩᱲᱤ ᱮᱱᱮᱡᱮ ᱟᱭᱚᱛᱛᱚ ᱟᱹᱜᱩ ᱞᱮᱫᱟ ᱟᱨ ᱚᱱᱟ ᱨᱮᱱᱟᱜ ᱢᱩᱬᱩᱛ ᱪᱚᱨᱤᱛ ᱨᱮ ᱚᱵᱷᱤᱱᱚᱭᱮ ᱮᱛᱦᱚᱵ ᱞᱮᱫᱟ᱾ ᱩᱱᱤ ᱫᱚ ᱟᱡ ᱨᱮᱱ ᱜᱩᱨᱩ ᱟᱜ ᱫᱚᱞ ᱠᱷᱚᱡ ᱥᱚᱛᱛᱚᱵᱷᱟᱢᱟ ᱟᱨ ᱯᱚᱫᱫᱚᱵᱚᱛᱤ ᱟᱜ ᱪᱚᱨᱤᱛ ᱨᱮᱭ ᱚᱵᱷᱤᱱᱚᱭ ᱟᱠᱟᱫᱟ ᱟᱨ ᱚᱱᱟ ᱠᱷᱟᱹᱛᱤᱨ ᱟᱭᱢᱟ ᱵᱟᱨᱦᱮ ᱫᱤᱥᱟᱹᱢᱨᱮᱭ ᱫᱟᱬᱟᱣᱠᱟᱫᱟ᱾  

ᱚᱱᱟ ᱵᱟᱫᱽ ᱠᱟᱛᱮ ᱦᱚᱸ ᱩᱱᱤ ᱫᱚ ᱟᱹᱰᱤ ᱱᱟᱯᱟᱭ ᱱᱟᱪᱚᱱᱤᱭᱟᱹ ᱠᱟᱱᱟᱭ᱾ ᱦᱟᱭᱫᱟᱨᱟᱵᱟᱫᱽ ᱨᱮᱱᱟᱜ ᱠᱩᱪᱤᱯᱩᱲᱤ ᱮᱱᱮᱡ ᱟᱨᱴ ᱮᱠᱟᱰᱮᱢᱤ ᱨᱮᱱ ᱢᱩᱬᱩᱛ ᱥᱳᱵᱷᱟ ᱱᱟᱭᱰᱩ ᱫᱚ ᱱᱮᱛᱟᱨ ᱦᱩᱰᱤᱧ ᱵᱚᱭᱚᱥ ᱨᱮᱱ ᱠᱩᱲᱤ ᱜᱤᱫᱨᱟᱹ ᱠᱚ ᱮᱱᱮᱡᱮ ᱪᱤᱛ ᱟᱹᱠᱩ ᱠᱟᱱᱟ᱾ ᱒᱐᱑᱒᱐ ᱥᱮᱨᱢᱟ ᱨᱮ ᱚᱱᱟ ᱮᱠᱟᱰᱮᱢᱤ ᱨᱮᱱᱟᱜ ᱓᱐ ᱥᱮᱨᱢᱟ ᱯᱩᱨᱟᱹᱣ ᱠᱩ ᱢᱟᱱᱟᱣ ᱞᱮᱫᱟ᱾ ᱩᱱᱤ ᱫᱚ ᱵᱮᱥ ᱠᱚᱭᱮᱠᱴᱤ ᱮᱱᱮᱡ ᱱᱟᱴᱚᱠ ᱨᱮᱱᱟᱜ ᱮ ᱯᱚᱨᱤᱪᱟᱞᱚᱱᱟᱣ ᱠᱟᱫᱟ᱾ ᱩᱱᱤ ᱫᱚ ᱢᱟᱫᱨᱟᱡᱽ ᱨᱮᱱᱟᱜ ᱠᱨᱤᱥᱱᱚ ᱜᱚᱱᱚ ᱥᱚᱵᱷᱟ ᱠᱷᱚᱱ ᱮᱱᱮᱡ ᱪᱩᱲᱟᱢᱚᱱᱤ ᱨᱮᱱᱟᱜ ᱩᱯᱟᱫᱷᱤᱭ ᱧᱟᱢ ᱞᱮᱫᱟ᱾ 
 ᱮᱛᱦᱚᱵ ᱡᱤᱭᱚᱱ 
ᱥᱳᱵᱷᱟ ᱱᱟᱭᱰᱩ ᱑᱙᱕᱖ ᱥᱮᱨᱢᱟ ᱨᱮ ᱚᱱᱫᱷᱨᱚ ᱯᱚᱱᱚᱛ ᱨᱮᱱᱟᱜ ᱵᱤᱥᱟᱠᱷᱟᱯᱚᱛᱛᱚᱱᱚᱢ ᱦᱚᱱᱚᱛ ᱨᱮᱱᱟᱜ ᱟᱱᱟᱠᱟᱯᱟᱞᱞᱮᱛᱮᱭ ᱡᱟᱱᱟᱢ ᱞᱮᱱᱟ᱾ ᱩᱱᱤ ᱫᱚ ᱪᱮᱱᱱᱟᱭ ᱨᱮ ᱛᱟᱸᱦᱮᱸᱠᱟᱛᱮ ᱠᱩᱪᱤᱯᱩᱲᱤ ᱮᱱᱮᱡ ᱪᱤᱛ ᱥᱟᱶ ᱠᱩᱭᱤᱱ ᱢᱮᱹᱨᱤ ᱠᱚᱞᱮᱡᱽ ᱠᱷᱚᱱ ᱰᱤᱜᱨᱤᱭ ᱧᱟᱢ ᱞᱮᱫᱟ᱾ 

ᱟᱡ ᱵᱟᱵᱟ ᱫᱚ ᱢᱤᱫᱴᱮᱱ Engineer ᱮ ᱛᱟᱸᱦᱮᱸᱠᱟᱱᱟ᱾ ᱟᱡ ᱵᱟᱵᱟ ᱫᱚᱭ ᱢᱮᱱᱞᱮᱫᱟ ᱥᱳᱵᱷᱟ ᱫᱚ ᱞᱟᱹᱴᱩ ᱠᱟᱛᱮ ᱰᱟᱠᱛᱟᱨᱮ ᱦᱩᱭᱩᱜ ᱢᱟ᱾ ᱟᱨ ᱥᱳᱵᱷᱟ ᱟᱜ ᱢᱚᱱ ᱫᱚ ᱮᱱᱮᱡ ᱨᱮ ᱛᱟᱸᱦᱮᱸᱠᱟᱱᱟ᱾ ᱟᱡ ᱜᱚᱜᱚ ᱚᱱᱟ ᱵᱩᱡᱷᱟᱹᱣ ᱠᱟᱛᱮ ᱜᱷᱟᱸᱨᱚᱡ ᱨᱮᱱᱟᱜ ᱢᱟᱱᱟ ᱛᱟᱸᱦᱮᱸᱱ ᱥᱟᱶᱛᱮ ᱦᱚᱸ ᱥᱚᱨᱳᱡᱤᱱᱤ ᱫᱮᱹᱵᱤ ᱨᱟᱡᱽ ᱢᱚᱦᱮᱱᱫᱨᱚ ᱵᱚᱨᱚᱢᱮ ᱯᱤ ᱮᱞ ᱨᱮᱰᱰᱤ ᱟᱜ ᱛᱤ ᱛᱮᱭ ᱯᱟᱲᱦᱟᱣ ᱚᱪᱚ ᱞᱤᱫᱤᱭᱟ᱾ ᱤᱱᱟᱹ ᱛᱟᱭᱚᱢ ᱩᱱᱤ ᱫᱚ ᱧᱩᱛᱩᱢᱟᱱ ᱥᱨᱤ ᱵᱷᱮᱢᱯᱚᱛᱤ ᱪᱤᱱᱱᱟ ᱥᱚᱛᱛᱚᱢ ᱟᱜ ᱟᱫᱷᱤᱱ ᱨᱮᱭ ᱛᱟᱸᱦᱮᱸᱠᱟᱱᱟ᱾ ᱩᱱᱤ ᱨᱮᱱ ᱡᱚᱛᱚᱠᱷᱚᱱ ᱥᱚᱨᱮᱥ ᱪᱮᱪᱮᱫᱤᱭᱟᱹᱭ ᱛᱟᱸᱦᱮᱸᱠᱟᱱᱟ ᱥᱳᱵᱷᱟ᱾

 ᱥᱤᱨᱯᱟᱹᱠᱚ 
ᱥᱳᱵᱷᱟ ᱱᱟᱭᱰᱩ ᱫᱚ ᱠᱷᱟᱹᱞᱤ ᱟᱭᱟᱜ ᱫᱤᱥᱟᱹᱢ ᱨᱮ ᱫᱚ ᱵᱟᱝ ᱜᱚᱴᱟ ᱫᱷᱟᱹᱨᱛᱤ ᱡᱩᱲᱮᱭ ᱮᱱᱮᱡ ᱠᱷᱟᱹᱛᱤᱨᱮ ᱧᱩᱛᱩᱢ ᱞᱮᱫᱟ᱾  ᱴᱟᱱᱟ (TANA)  ᱧᱩᱛᱩᱢᱟᱱ ᱢᱤᱫᱴᱮᱱ ᱥᱚᱝᱜᱚᱴᱷᱚᱱᱟᱜ ᱟᱹᱭᱩᱨᱛᱮ ᱥᱳᱵᱷᱟ ᱢᱟᱨᱠᱤᱱ ᱡᱚᱱᱚᱲᱯᱚᱱᱚᱛ ᱨᱮᱱᱟᱜ ᱟᱭᱢᱟ ᱡᱟᱜᱟ ᱨᱮ ᱫᱟᱬᱟ ᱠᱮᱛᱮᱛ ᱮᱱᱮᱡ ᱟᱨᱮ ᱚᱵᱷᱤᱱᱚᱭ ᱞᱮᱫᱟ᱾ ᱤᱱᱟᱹ ᱵᱟᱫᱽ ᱠᱟᱛᱮ ᱦᱚᱸ ᱥᱳᱵᱷᱤᱭᱮᱛ ᱤᱣᱱᱤᱭᱚᱱ, ᱥᱤᱨᱤᱭᱟ, ᱛᱩᱨᱚᱥᱠᱚ, ᱦᱚᱝᱠᱚᱝ, ᱵᱟᱜᱫᱟᱫᱽ, ᱠᱟᱢᱯᱩᱪᱤᱭᱟ ᱟᱨ ᱵᱮᱝᱠᱚᱠ ᱨᱮᱦᱚᱸ ᱮᱱᱮᱡ ᱥᱮᱨᱮᱧ ᱚᱱᱩᱥᱴᱷᱟᱱ ᱨᱮᱭ ᱥᱮᱞᱮᱫᱽ ᱟᱠᱟᱱᱟ᱾ ᱯᱟᱪᱷᱮ ᱮᱥᱤᱭᱟ ᱫᱟᱬᱟ ᱵᱷᱟᱜᱟᱣ ᱠᱟᱛᱮ ᱥᱤᱧᱚᱛ ᱫᱤᱥᱟᱹᱢ ᱨᱮᱱ ᱥᱚᱨᱠᱟᱨ ᱯᱟᱸᱦᱴᱟ ᱠᱷᱚᱱ ᱱᱟᱭᱰᱩ ᱫᱚ ᱳᱭᱮᱥᱴ ᱤᱱᱰᱤᱡᱽ, ᱢᱮᱠᱥᱤᱠᱳ, ᱵᱷᱮᱱᱮᱡᱩᱭᱮᱞᱟ, ᱛᱤᱣᱱᱤᱥᱤᱭᱟ ᱟᱨ ᱠᱤᱣᱵᱟ ᱨᱮᱦᱚᱸ ᱫᱟᱬᱟᱣ ᱟᱠᱟᱫᱟ᱾ 

 ᱒᱐᱐᱑ ᱥᱮᱨᱢᱟ ᱨᱮ ᱯᱚᱫᱫᱚᱥᱨᱤ ᱥᱤᱨᱯᱟᱹ
 ᱑᱙᱘᱒ ᱥᱮᱨᱢᱟ ᱨᱮ ᱮᱱᱮᱡ ᱨᱮ ᱪᱩᱲᱟᱢᱚᱱᱤ ᱥᱤᱨᱯᱟᱹ
 ᱑᱙᱙᱑ ᱥᱮᱨᱢᱟ ᱨᱮ ᱠᱩᱪᱤᱯᱩᱲᱤ ᱮᱱᱮᱡ ᱨᱮ ᱵᱤᱥᱮᱥ ᱮᱱᱮᱢ ᱵᱟᱠᱷᱨᱟ ᱥᱮᱨᱮᱧ ᱱᱟᱴᱚᱠ ᱨᱮ ᱟᱠᱟᱫᱮᱢᱤ ᱥᱤᱨᱯᱟᱹ
 ᱑᱙᱙᱖ ᱥᱮᱨᱢᱟ ᱨᱮ ᱮᱱᱮᱡ ᱨᱮ ᱠᱟᱞᱟ ᱥᱤᱨᱳᱢᱚᱱᱤ ᱥᱤᱨᱯᱟᱹ
 ᱑᱙᱙᱘ ᱥᱮᱨᱢᱟ ᱨᱮ ᱵᱚᱸᱜᱟ ᱛᱟᱞᱟᱣ ᱟᱠᱟᱱ ᱥᱨᱤ ᱮᱱ ᱴᱤ ᱨᱚᱢᱟ ᱨᱟᱣ ᱥᱤᱨᱯᱟᱹ
 ᱮᱯᱤ ᱨᱟᱡᱡᱚ ᱥᱚᱨᱠᱟᱨ ᱦᱟᱢᱥᱟ ᱥᱤᱨᱯᱟᱹ

 ᱯᱷᱮᱰᱟᱛ